**AIESEC** je najväčšia medzinárodná študentmi riadená nepolitická nezisková organizácia, ktorá združuje študentov a čerstvých absolventov na viac ako 1 700 najmä ekonomických vysokých školách v 110 štátoch sveta. Názov pôvodne pochádza z francúzskeho *Association Internationale des Etudiants en Sciences Economiques et Commerciales*, ale v súčasnej dobe sa už používa iba skratka AIESEC, pretože mnoho jej členov študuje aj v iných odvetviach ako sú ekonómia a obchod.

Hlavnou aktivitou AIESEC je rozvoj svojich členov a medzinárodný výmenný program odborných stáží, ktorý umožňuje vysokoškolským študentom a čerstvým absolventom vycestovať do zahraničia na pracovnú stáž a získať tak kultúrne a pracovné skúsenosti. AIESEC tiež organizuje mnohé konferencie a projekty, ktoré pomáhajú pri napĺňaní Miléniových rozvojových cieľov Organizácie Spojených národov.

História
--------

Písal sa rok 1945. Druhá svetová vojna sa skončila, ale obdobie protestov, zločinov a vrážd ani zďaleka nie.

Eric Malson bol študentom ekonómie a po vojne dovŕšil 23 rokov. V januári 1946 písal list svojmu starému priateľovi, s ktorým sa spoznal na prázdninách v Švajčiarsku. Čas ubiehal, odpoveď mu nechodila až si jedného dňa našiel list v schránke. Keď začal čítať tak zistil, že list neprišiel od jeho priateľa, ale od jeho sestry. V liste opisovala rodinné nešťastie. Ericov priateľ bol už mŕtvy - padol na ruskom fronte. Jeho brat bol nezvestný a otec prišiel o nohu. Toto bol moment v Ericovom živote, kedy si povedal, že podobnú situáciu už nikdy nechce zažiť. A preto sa rozhodol napísať priateľom, ktorých mal po celej Európe. Vo svojich desiatich listoch opísal to, ako by sa ľudia z rôznych krajín mohli zblížiť, a teda pomôcť napredovaniu svojich krajín. Eric dostal 10 kladných odpovedí zo siedmych krajín a siedmych rôznych univerzít. Zišli sa ľudia zo Švédska, Nórska, Dánska, Fínska, Francúzska, Belgicka a Holandska. Rozhodli sa ísť ďalej a usporiadať stretnutie, kde by sa formulovalo a usporiadalo všetko to úsilie, ktoré postaví lepšiu európsku budúcnosť.

Aj keď na začiatku svojej cesty netušili, čo svetu prinesú, ich stretnutie prinieslo myšlienku AIESEC, ktorá znela : "AIESEC je nezávislá, politicky neviazaná, medzinárodná organizácia, ktorej poslaním je zavádzať a rozvíjať priateľské vzťahy medzi členskými krajinami". Myšlienka medzinárodnej študentskej spolupráce sa rýchlo rozšírila po celom svete. Výročná správa z roku 2013 popisuje AIESEC prítomný v 124 krajinách sveta. V danom roku sa uskutočnilo viac ako 26 000 medzinárodných skúseností, s pomocou viac ako 70 000 členov AIESEC.

Súčasnosť
---------

AIESEC pôsobí na viac než 1 100 univerzitách v 110 štátoch a teritóriách. K rozvoju svojich členov prispieva konkrétne pomocou organizovania a účasti na vzdelávacích školeniach a konferenciách, pomocou práce v tíme, komunikácie s externými spoločnosťami, poskytovania starostlivosti a organizovania kultúrnych aktivít pre zahraničných stážistov, ako aj prostredníctvom účasti na stáži v zahraničí a účasti v riadiacich štruktúrach AIESEC. Má status pozorovateľa pri Organizácii Spojených národov.

Bývalí členovia AIESEC
----------------------

### Vo svete

* Martti Ahtisaari - bývalý fínsky prezident a predstaviteľ Európskej únie v Kosove, držiteľ Nobelovej ceny za mier (2008).
* Kofi Annan - bývalý generálny tajomník OSN
* Bill Clinton - bývalý prezident USA
* Joseph Deiss - švajčiarsky minister hospodárstva
* Janez Drnovšek - bývalý prezident Slovinska
* César Gaviria Trujillo - bývalý prezident Kolumbie a generálny tajomník Organizácie amerických štátov
* Enrique V. Iglesias - prezident Medziamerickej rozvojovej banky
* Mick Jagger - spevák skupiny Rolling Stones
* John Fitzgerald Kennedy - bývalý prezident USA
* Helmut Kohl - bývalý nemecký kancelár
* Džuničiro Koizumi - bývalý predseda vlády Japonska
* Aleksander Kwaśniewski - bývalý poľský prezident
* Gloria Macapagalová-Arroyová - prezidentka Filipín
* Jean-Pierre Raffarin - francúzsky premiér
* Cavaco Silva - prezident Portugalska
* Borislav Škegro - podpredseda vlády Chorvátska
* Oscar Iván Zuluaga Escobar - minister financií Kolumbie

### Na Slovensku

* Robert Chvátal - bývalý prezident EuroTel a T-Mobile Slovensko, súčasný prezident T-Mobile Austria
* Christian Mandl - spoluzakladateľ, bývalý prezident a predseda predstavenstva Sky Europe Airlines
* Jozef Šesták - diplomat, bývalý štátny tajomník MZV SR a bývalý kandidát na prezidenta SR

AIESEC na Slovensku
-------------------

Prvými prezidentmi AIESEC Česko-Slovensko, ktorý bol založený v roku 1966, boli Slováci Miloš Motoška za Česko a Jozef Šesták za Slovensko.

Štruktúra AIESEC Slovensko v súčasnosti pozostáva z centrály sídliacej na Štúrovej ulici v Bratislave a 8 miestnych pobočiek:

* AIESEC Banská Bystrica Archivované 2017-08-28 na Wayback Machine (Univerzita Mateja Bela)
* AIESEC Bratislava Archivované 2017-08-28 na Wayback Machine (Ekonomická univerzita v Bratislave,Paneurópska vysoká škola, City University of Seattle, Akadémia médií)
* AIESEC Comenius University Archivované 2017-08-28 na Wayback Machine (Univerzita Komenského v Bratislave, Slovenská Technická univerzita v Bratislave)
* AIESEC Nitra Archivované 2017-08-28 na Wayback Machine (Slovenská poľnohospodárska univerzita, Univerzita Konštantína Filozofa)
* AIESEC Trnava Archivované 2017-08-28 na Wayback Machine (Univerzita sv. Cyrila a Metoda v Trnave, Trnavská univerzita)

AIESEC v minulosti pôsobil aj v týchto mestách:

* AIESEC Poprad (zastupuje AIESEC Banská Bystrica)
* AIESEC Prešov Archivované 2017-08-28 na Wayback Machine (zastupuje AIESEC Košice)
* AIESEC Košice Archivované 2017-08-28 na Wayback Machine (Technická univerzita v Košiciach, Univerzita Pavla Jozefa Šafárika v Košiciach)

Referencie
----------

1. ↑   O nás | AIESEC Slovensko. *AIESEC na Slovensku*. Dostupné online [cit. 2017-08-28]. Archivované 2017-08-28 z originálu.
2. ↑   Naša história | AIESEC na Slovensku. *AIESEC na Slovensku*. Dostupné online [cit. 2017-08-28]. Archivované 2017-08-28 z originálu.
3. ↑   Kontakt | AIESEC na Slovensku. *AIESEC na Slovensku*. Dostupné online [cit. 2017-08-28]. Archivované 2017-08-28 z originálu.
4. ↑   Lokálne pobočky | AIESEC na Slovensku. *AIESEC na Slovensku*. Dostupné online [cit. 2017-08-28]. Archivované 2017-08-28 z originálu.

Externé odkazy
--------------

* Hlavná stránka AIESEC na Slovensku
* Portál Zahraničné stáže Archivované 2017-08-28 na Wayback Machine